  Виталий Пронин  27-тӥ августэ - Кинолэн нуналыз. Сое августлэн берпуметӥ кӧснуналаз пусъён сярысь указ поттӥз азьвыл СССР-ысь Вылӥ Кенешлэн Президиумез 1980-тӥ арын октябрь толэзе. Адямилэсь асваланзэ будэтонын кино туж бадӟым инты басьтэ: со мылкыдэз бурдъя-ӝутка, куддыръя синкылиозь вуттэ, мур малпаськонэ уськытэ, нош куддыръя номыре но уг сёты - учкид но вунэтӥд. Кыӵе инты басьтэ кино асьме улонын? Таӵе юанэн вазиським  нимаз адямиослы.  Людмила Андреевна, пенсионер: - Егит дыръям эшъёсын киное ӵем ветлылӥм. Соку  телевизоръёс ӧй на вал ук. Со аръёсысь яратоно артистъёсмы син азьын егитэн кылемын. Соин ик мыным уг кельшы, соосыз телевизор пыр али олокызьы но сьӧдманы, улонзэс копышъяса, возьматыны туртто ке. Малы со кулэ? Калык соосыз дунъя киноын шудэм рольёсъя. Артистъёсмы ноку медаз пересьме вылэм. Но шуысал: нылкышно котькыӵе арлыдаз чебер, ассэ утялтыса возе ке. Сыӵе кышномурт шоры ялан учкем потэ. Киноос пӧлысь мон али но выльысь учкысал «Белый Бим Чёрное ухо» фильмез. Сое адӟыку, улон дугдэ кадь, озьы рользэ дыртытэк, гань-гань шудэ Вячеслав Тихонов. Со ик адямилыко ролез шудэ «Доживём до понедельника» фильмын. Жаль, Тихонов но улонысь кошкиз ни.  Алексей Емельянов, ипотекая корпорацилэн кивалтӥсезлэн воштӥсез: - Улонлэсь бере кылем уг поты, киное ветлӥсько, огзэ но премьераез уг кельтӥськы кадь. Ижысь киноклуб «Дружба» кинотеатрын выль фильмъёсты возьматъя. Но жаляса верано, туала фильмъёслэн нимъёссы шуак йыре уг лыкто, озьы ик артистъёслэн нимтулъёссы но. Но учкем киноослэсь сюжетъёссэс вераны быгато. Туала кино шулдыръяськонлы, шоулы укша. Выль кино потэ ке, солы трос реклама сёто. Рекламая киноез учкыны мыныса, трос пол пӧяськылӥ ни, соин ик кинотеатре умойгес мыныны учкисьёслэн дэмламзыя. Сюлмам кылемын кунгож сьӧрын пуктэм «Титаник» кино, отын паймыто съёмкаосыз. Россиысь киноос пӧлысь пусйысал «Стиляги» фильмез, со капчи мылкыдо ке но, малпаськыны ӧте. Туж шумпотӥсько «Узы-боры» удмурт кино потэмлы. Сое куинь пол учки ни. Премьераез дыръя фильмлэн куараез уродгес вал, но табере со чылкыт куараен мынэ ни. Со берпуметӥез асьме фильм медаз луы вылэм. Учкисьёс доры мукет удмурт киноос но мед вуозы. Ольга: - Совето фильмъёс муресьгес, сюлме йӧтымонэсьгес вал. Тани кыӵе усто шудо рольёссэс «Москва слезам не верит» киноын Ирина Муравьёва но Вера Алентова. Кельшо на Ирина Алфёрова, Александр Панкратов-Чёрный. Соослэн образъёссы вылын ми будӥм, сямъёсмыя, визьмыя уродэсь ӧм пӧрме кадь. Киное али ветлӥсько внукъёсыным, туала фильмъёс мыным юртто нуныкайёсме валаны но соосын золгес эшъяськыны, тупан кылъёс шедьтыны.  Даша Кузнецова, 7-тӥ классын дышетскись, Москваын улӥсь: - Гужемме ортчытӥсько Ижысь песянае дорын, али дыртӥсько «Дети шпионов» киное. Тужгес но зол кельшо кунсьӧр киноос но актёръёс. Огез яратоноез - Анджелина Джоли.  Со туж умой шудӥз «Первый мститель» выль киноын. Москваын сокем ик трос дыры ӧвӧл кинотеатръёсы потаны, угось музыкалы дышетскисько на.   * * * Фильмъёсты кылдытон удыс уг ӵакмы. Но ваньмыз фильмъёс сярысь туннэ шуыны уг луы: соос юртто будыны, чебергес луыны. Асьме странаын поттэм нырысетӥ фильмъёс ик идеология ласянь кужмоесь вал, 1905-тӥ арын возьматэмын вал Степан Разинлы сӥзем «Понизовая вольница» фильм, со 7 минут гинэ кыстӥськиз, 1925-тӥ арын потӥз кыкетӥез кино - «Броненосец Потёмкин». Нош туала киноос, идеология ласянь учконо ке, бездытэсь. Кыӵе улон - сыӵе ик кино. Татьяна Банникова. Туспуктӥз Владимир Беломорских.      